Influenzaovervågning sæson 2020/2021

Vil du hjælpe med influenzaovervågningen ved ugentligt at rapportere symptomer til Influmeter? Influenza er en virusinfektion i de øvre luftveje, der kan ramme alle mennesker. For at forebygge smitte er det nødvendigt at følge sygdomsudviklingen nøje.

Influmeter holder sommerpause indtil influenzasæsonen begynder igen i begyndelsen af oktober.

Hvad er Influmeter?

Influmeter bygger på frivillig indsats fra borgere, der uafhængigt af om de har søgt læge eller modtaget behandling, ugentligt rapporterer om de har haft symptomer og dermed bidrager til viden om spredning af influenzalignende sygdom i samfundet.

Hvem kan deltage?

Alle der bor i Danmark kan være med – børn, unge, ældre, raske og syge og du kan tilmelde både dig selv og husstandsmedlemmer. Husk at en raskmelding er lige så vigtig som en sygemelding. Alle deltagere bidrager med lige nyttige oplysninger, både de syge, dem som har været det, og de som måske bliver det. Så hold dig ikke tilbage selvom du ikke tror, at du bliver syg eller allerede har været det.

Hvem er vi?

Afdeling for Infektionsepidemiologi, Statens Serum Institut, overvåger og forebygger smitsomme sygdomme i Danmark og driver Influmeter, som en del af den samlede sygdomsovervågning i forbindelse med influenza-, og forkølelses-symptomer.

Hvad holder vi øje med?

De typiske symptomer ved begyndende og mild sygdom ligner anden øvre luftvejsinfektion, med pludselig høj feber, muskelømhed, hovedpine og sygdomsfornemmelse, ofte tør hoste og lette synkesmerter. I ukomplicerede tilfælde varer selve sygdommen fire til fem dage, men følges gerne af en til to ugers træthed og nedsat fysisk formåen. Sådanne, trods alt relativt milde symptomer, vil man ofte ikke kunne skelne fra en forkølelse, og man har som regel ikke brug for lægehjælp.

Nogle personer udvikler imidlertid sværere sygdom og mellem 1.500- 2.000 danskere dør hvert år i forbindelse med influenza. Influenza kan i alvorlige tilfælde føre til hospitalsindlæggelse, forværre eksisterende sygdomme eller forårsage lungebetændelse, enten med virus eller bakterier, fx pneumokokker.

Hvad kan jeg selv gøre for at forebygge influenza?

Influenza smitter via nys og hoste, og lignende og primært i de første tre til fire dage af sygdommen og man anses for at være smittefri et døgn efter, at man ikke har feber længere og i øvrigt føler sig rask.

Hvis du vil undgå at blive smittet – eller smitte andre - skal du:

-undgå tæt kontakt med personer, som du ved er syge

-blive hjemme fra arbejde, skole eller lignende, hvis du er syg

-hoste og nyse i et engangslommetørklæde eller i ærmet.

-hyppigt vaske dine hænder med vand og sæbe - især efter du har hostet, nyst eller pudset næse. Brug evt. håndsprit

-undgå at røre ved dine øjne, din næse eller din mund uden forudgående håndvask

-sørge for at holde ting og overflader rene ved almindelig rengøring

-hjælpe Influmeter med overvågningen ved ugentligt at rapportere i influenzasæsonen.